ธุรกิจ: บริษัทอินเตอร์เน็ตยื่นหนังสือต่อ 'ทรัมป์' ย้ำถึงความสำคัญเรื่องวีซ่าทำงานของคนต่างชาติ
​ราคาน้ำมันดิบขยับขึ้นท่ามกลางความหวังเรื่องการลดการผลิตของ OPEC / นักการเมืองฝ่ายค้านมาเลเซียถูกสั่งจำคุกโทษฐานแอบปล่อยข้อมูลเรื่องกองทุนของรัฐ
ราคาน้ำมันในวันจันทร์ขยับขึ้นจากจุดต่ำสุดในรอบสามเดือน หลังนักลงทุนทราบข่าวแผนการลดการผลิตน้ำมันดิบของกลุ่ม OPEC มีความหวังว่าจะเดินหน้าได้มากขึ้น รายงานข่าวกล่าวว่า ประเทศภาคีกลุ่มผู้ส่งออกน้ำมัน OPEC กำลังพยายามประสานความแตกต่างเรื่องการลดการผลิตน้ำมันสู่ตลาดโลก กลุ่มประเทศผู้ส่งออกมีกำหนดประชุมกันเดือนนี้ ขณะที่ข้อสรุปขั้นต้นเรื่องการลดกำลังการผลิตที่มีขึ้นตั้งแต่เดือนกันยายน ยังเดินหน้าไปไม่ได้เพราะประเทศสมาชิกแสดงความเห็นที่แตกต่างกัน ราคาน้ำมันดิบเบรนท์ซึ่งเป็นเกณฑ์มาตรฐานของราคาโลกเกณฑ์หนึ่ง เขยิบขึ้นมาอยู่ที่ 44.43 ดอลลาร์ต่อบาร์เรล หลังจากที่เคยเตะระดับ 42.20 ดอลลาร์ เมื่อเดือนสิงหาคม นักการเมืองฝ่ายค้านมาเลเซีย นายราซิฟี รามลี ถูกสั่งจำคุก 18 เดือน โทษฐานแอบปล่อยข้อมูลเรื่องกองทุนของรัฐ เขาเป็นนักการเมืองฝ่ายค้านคนสำคัญ และศาลตัดสินว่ามีความผิดจากการละเมิดกฎหมาย Official Secrets Acts หลังจากที่เขาเปิดเผยผลของการตรวจบัญชีบางส่วนของกองทุนที่เป็นหนี้ ซึ่งนายกรัฐมนตรีนาจิบ ราซัค เป็นผู้ก่อตั้งกองทุนดังกล่าว นาย Phil Robertson รองผู้อำนวยการฝ่ายเอเชียของหน่วยงาน Human Rights Watch เรียกร้องให้ศาลกลับคำพิพากษา และเรียกการจับตัวนักการเมืองผู้นี้ว่าเป็นเหตุการณ์ที่ต้องการปิดปากบุคคลภายใน ที่ต้องการเปิดโปงข้อเท็จจริง Facebook และ Amazon รวมถึงบริษัทเทคโนโลยีอื่นๆ ยื่นเอกสารต่อว่าที่ประธานาธิบดีสหรัฐฯ นายโดนัลด์ ทรัมป์ เพื่อให้ข้อมูลว่ามีประเด็นด้านนโยบายอะไรบ้างที่มีความสำคัญต่อพวกตน ประเด็นต่างๆ เหล่านั้นประกอบด้วยเรื่องการปฏิรูปกฎหมายคนเข้าเมือง โดยบริษัทเทคโนโลยีเหล่านี้ต้องการสนับสนุนให้แรงงานฝีมือจากต่างประเทศจำนวนมากขึ้นสามารถทำงานได้ในสหรัฐฯ นอกจากนั้นยังเรียกร้องให้รัฐบาลเห็นความสำคัญของการปกป้องข้อมูลส่วนตัวของผู้ใช้ในอุปกรณ์อิเล็กทรอนิกส์ เพื่อไม่ให้สามารถถูกปลดล็อคได้โดยเจ้าหน้าที่รัฐ